ORDE do 21 de outubro de 2008 sobre a aprobación definitiva da modificación puntual 07-01 (edificio sindical) do Plan Xeral de Ordenación Municipal (PXOM) do Concello do Barco de Valdeorras (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/12/2008

O Concello do Barco de Valdeorras, ao abeiro do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en diante, LOUG), remite o expediente de referencia e solicita a súa aprobación definitiva.
I. Antecedentes.
I.1. O Concello do Barco de Valdeorras dispón actualmente de Plan Xeral de Ordenación Municipal, aprobado definitivamente o 27 de xuño de 2003.
I.2. O ámbito de actuación da modificación puntual afecta dúas parcelas de igual superficie (675 m2) situadas en solo urbano. A primeira parcela sitúase na rúa España, a carón do concello, e ten a cualificación de espazos libres e zonas verdes, séndolle de aplicación a Ordenanza 0-9. A segunda parcela está situada na avda. Conde de Fenosa e ten a cualificación de equipamentos, séndolle de aplicación a Ordenanza 0-10.
A modificación puntual ten por obxecto a modificación da cualificación asignada no PXOM ao edificio de sindicatos, que o planeamento xeral definiu como solo destinado a espazos libres e zonas verdes para definila como equipamento administrativo para poder levar a cabo obras de rehabilitación integral. En compensación modifícase a cualificación dun espazo destinado a equipamento, asignándolle a cualificación de espazos libres e zonas verdes.
I.3. A tramitación da modificación puntual foi a seguinte:
-O 22 de febreiro de 2008 o director xeral de Urbanismo emitiu informe previo á aprobación inicial.
-O Pleno do concello, en sesión do 13 de marzo de 2008, aprobou inicialmente a modificación puntual 07-01 (edificio sindical) do Plan Xeral de Ordenación Municipal do Concello do Barco de Valdeorras. A aprobación inicial foi publicada nos xornais La Región e La Voz de Galicia o 24 de marzo de 2008. Tamén foi publicada no DOG nº 59, do 27 de marzo de 2008. Durante o período de exposición ao público non se presentou ningunha alegación.
-O 14 de maio de 2008 a Dirección Xeral de Desenvolvemento Sostible resolveu que non é necesario someter ao procedemento de avaliación ambiental estratéxica a modificación puntual.
-O Pleno municipal, en sesión ordinaria do 5 de xuño de 2008, aprobou provisionalmente a modificación puntual 07-01 (edificio sindical) do Plan Xeral de Ordenación Municipal do Concello do Barco de Valdeorras.
I.4. Dado que a modificación puntual segundo o planeamento vixente afecta zonas verdes, conforme o artigo 94.4º da LOUG, o expediente someteuse á Comisión Superior de Urbanismo de Galicia, que en sesión do 23 de xullo de 2008 emitiu informe favorable.
II. Consideracións e fundamentación.
II.1. A Dirección Xeral de Urbanismo eleva un informe-proposta con data do 20-10-2008, que se subscribe nos seus xustos termos, e no cal se fan as seguintes consideracións para os efectos da aprobación definitiva do expediente de referencia:
1. A parcela en que se sitúa o edificio de sindicatos, de 675 m2, está situada en solo urbano e cualificada polo PXOM como espazo libre e zona verde destinada a unha área de xogo, para formar unha praza aberta a carón dos edificios municipais. Non obstante, o edificio forma parte da estrutura administrativa do Barco, tanto a nivel funcional como morfolóxico.
Pola súa vez, a outra peza afectada pola modificación e de igual superficie (675 m2), situada na avda. Conde de Fenosa, está situada tamén en solo urbano e cualificada polo PXOM como equipamento, aínda que hoxe en día está totalmente urbanizada como zona verde e se usa con tal fin.
2. A modificación puntual pretende, por unha banda, cambiar a actual cualificación da parcela da rúa España e outorgarlle a de equipamento administrativo, e pola outra, e en compensación, recualificar como zona verde a peza da avda. Conde de Fenosa.
3. A modificación fundaméntase na necesidade de reintegrar o edificio de sindicatos á estrutura urbana da praza, conservándoo como equipamento administrativo, e posibilitar a súa rehabilitación dado que se atopa en mal estado de conservación. Recentemente asinouse un convenio de colaboración entre o Concello do Barco de Valdeorras e o Ministerio de Traballo e Asuntos Sociais para acometer as obras de rehabilitación.
Así mesmo, o expediente comporta tamén a acomodación do planeamento urbanístico á realidade, xa que os usos que teñen os ámbitos afectados son, de feito, os mesmos que pretende a modificación.
II.2. De conformidade cos artigos 89 e 93.4º da LOUG, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución:
Visto canto antecede, de acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, apróbase definitivamente a modificación puntual 07-01 (edificio sindical) do Plan Xeral de Ordenación Municipal do Concello do Barco de Valdeorras (Ourense).
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Notifíqueselle esta orde ao concello e publíquese no Diario Oficial de Galicia.
Santiago de Compostela, 21 de outubro de 2008.
María José Caride Estévez
Conselleira de Política Territorial, Obras Públicas
e Transportes